Seniorrådets årsberetning 2023

Ved årskiftet 23/24 har Seniorrådet været i »arbejdstøjet« i 2 år - altså halvdelen af valgperioden. Og hvor 2022 var et år, hvor stort set alt var nyt og fremmed for de fleste, idet 4 ud af 5 medlemmer var nye, så havde vi i 2023 lidt mere erfaring med i bagagen.

I 2023 har rådet afholdt 8 møder. Hvad der er drøftet på møderne kan læses i referaterne fra de forskellige møder, som findes på Odder Komunes hjemmeside under »Borger, mest for ældre, seniorrådet«

1.maj 2023 fik Odder Kommune ny social og omsorgschef, Majbritt Veise Blohm, da Anne Stenbæk valgte at gå på pension. Majbritt er Seniorrådets nærmeste chef, og hun deltager i alle rådets møder.

Den 2.oktober blev Odder Sundhedshus officielt indviet, og til indvielsen var også Seniorrådet inviteret. Det var en fin og festlig dag, og den røde snor blev klippet af såvel indenrigs- og sundhedsminister Sofie Løhde som borgmester Lone Jacobi.

Sundhedshuset er selvfølgelig for alle borgere i kommunen, men sandsynligvis vil det blive brugt meget af ældre. Derfor var Seniorrådet inviteret med.

Seniorrådet havde i 2022 et visionsmøde, hvor vi bl.a. talte om, at vi gerne ville være mere synlige blandt kommunens borgere. Vi havde nemlig alle mødt folk, der spurgte: Seniorrådet - øh, hvad er det? Det har vi da aldrig hørt om!

I 2023 var flere af rådets medlemmer derfor med på besøg i Aktivitetshuset og nogle af oplandets pensionistklubber eller andre foreninger, hvor ældre mødes. En Sundheds café kaldes det, og her fortalte vi, hvem vi er og om rådets arbejde.

Om det så har båret frugt, det vil jo vise sig. Men hvorom alting er, så er der emner og opgaver nok at tage fat på - forhåbentlig til gavn og hjælp for alle borgere over 60. I 2024 vil ikke mindst regeringens udspil til en ældrelov helt sikkert komme til af fylde meget.